**UGODNI RAZGOVOR SA SANJOM PILIĆ, HRVATSKOM** KNJIŽEVNICOM

U utorak 19. 3.2013. smo u našoj školi imali književni susret sa Sanjom Pilić. Susret je organizirala naša knjižničarka i pozvani su svi niži razredi, peti razred i mi – novinari iz osmoga razreda. Kroz mjesec ožujak učenici trećeg, petog i osmog razreda imali su za lektiru naslove Sanje Pilić: Nemam vremena (treći razred), Mrvice iz dnevnog boravka (peti razred) i Sasvim sam popubertetio (osmi razred). Ono što su čitači zaključili da je zajedničko svim knjigama jest jednostavnost i aktualnost.

Susret je započeo izvedbom Augustina Perkovića koji je izveo monolog Sanje Pilić Sat priredbe s kojim je nastupio na Županijskom Lidranu u Splitu. Književnici je ovo bilo ugodno iznenađenje i pohvalila je našeg glumca.

Svoj susret je započela pričom o sebi, obitelji i svojim djelima. Predstavila nam je svoja mnogobrojna djela. Za većinu njih je dobila i književne nagrade. U drugom dijelu je radosno i sa zanimanjem odgovarala na mnogobrojna pitanja radoznalih čitača.

**Razgovor s književnicom Sanjom Pilić**

1. **Gdje ste se rodili i koju ste školu završili?**

Rodila sam se u Splitu – u gradu gdje su se moji roditelji vjenčali i brzo razveli. Završila sam školu Primijenjenih umjetnosti u Zagrebu. Htjela sam biti fotografkinja.

**2. Kada ste odlučili da ćete biti književnica?**

Sve je krenulo od toga da sam htjela putovati i biti fotografkinja, ali se od toga nije moglo živjeti. Počela sam još kao mala pisati – pjesmice, pa priče. Mami se to svidjelo. Počela sam pisati za svoju djecu, a onda su me urednici iz nekih časopisa počeli zvati. Tako sam postala književnica.

**3. Odakle ta ljubav prema pisanju?**

Nisam htjela biti književnica, ali tako se dogodilo.

**4. Je li na vašu odluku utjecala vaša mama Sunčana Škrinjarić?**

Nije svjesno. Potječem iz umjetničke obitelji… U mojoj su obitelji većinom umjetnici: književnici, plesači (balet), glazbenici…

**5. To što vam je mama književnica je li vam u vašem radu pomoglo ili odmoglo ?**

Vjerojatno mi je pomoglo u smislu da sam naslijedila talent. Međutim, to nisam isticala. Desetak godina nitko i nije znao da mi je mama Sunčana Škrinjarić. Njena su djela bajkovita, a moja su vam više duhovita…

**6. Koje vam se djelo najviše sviđa od vaše mame i jeste li vi „uzrok“ nekog djela Sunčane Škrinjarić?**

Slikovnica Gospođica Neću izlazi uskoro i riječ je o meni. Često sam govorila NEĆU; nisam htjela jesti, slušati…

**7. Možete li nam ispričati neku anegdotu iz vašega života, a da je u svezi s vašim pisanjem?**

Jednom su me zvali i pitali za neku pričicu je li moja. Pošto je bio istrgnuti tekst iz nekoga časopisa pa nisu bili sigurni u autorstvo. Nisam sa sigurnošću mogla reći da je moj tekst. Stil je bio moj, ali sigurna nisam bila. Nakon nekog vremena pronašla sam u jednoj mojoj knjizi priča taj tekst i onda sam im javila da sam ja autorica. Puno pišem. Napisala sam oko 300 priča, 23 knjige … puno je to teksta… Ne mogu se svega odmah sjetiti.

**8. Pročitali smo da ste radili kao trik – snimateljica. Što to znači?**

To je proces snimanja i stvaranja crtanih filmova. Danas se sve to računalno radi.

**9. Imate li neki hobi?**

Prije sam, kao dijete, skupljala sličice glumaca, salvete, a danas ništa. Volim putovati. Posjetila sam Englesku, Australiju, Švicarsku, Italiju, Francusku… Uskoro putujem u Portugal. Putovanja su važna.

**10. Ispričajte nam kako je nastalo vaše prvo književno djelo.**

Prvo sam kao djevojčica pisala pjesme. Mama ih je poslala na radio pa su se čitale. Kasnije sam u školi pisala za školski list pa za časopis Tina. Moja se prva knjiga zove Ah, ludnica.

**11. Odakle uzimate teme vaših djela?**

Inspiracija su mi u početku bila moja djeca, a kasnije moja unučad. Za knjigu Mrvice iz dnevnog boravka inspiracija mi je bio moj sin Vid – u romanu se on zvao Janko. A sada imam unučicu Mašu koja želi da pišem o njoj i njenim prijateljicama… Dakle, teme svojih djela uzimam iz stvarnosti – prije iz života svoje djece, a sada iz života svojih unuka.

**12. Knjigu Sasvim sam popubertetio pišete u muškom rodu. Zašto?**

Često pišem u muškom rodu – sin mi je bio dosadan u pubertetu pa sam se poistovjetila s njim. Pišem u prvom licu kako bih bila bliže čitateljima.

**13. Često su vaše pričice odabrane za monologe za Lidrano. Što je tome uzrok po vašem mišljenju?**

Moje priče su jednostavne, lake su za naučiti. Djeca / učenici se lako mogu poistovjetiti s glavnim junacima.

**14. Možete li izdvojiti svoje najdraže djelo i zašto ste baš to djelo odabrali?**

Sva su mi djela draga. Ipak, uvijek mi je najdraže ono zadnje koje izlazi. Sad je to roman Vidimo se na fejsu.

**15. Pripremate li neko novo djelo? Ako jeste, možete li nam nešto reći o njemu?**

Pišem novi roman, ali još uvijek ne znam točno što. Samo znam da će biti za djevojčice jer one najviše čitaju.

**16. Koje ste sve nagrade dobili za svoj rad, a koja vam je najdraža i zašto?**

Sve su mi drage, iako su različite. Dobila sam dva puta Grigora Viteza, dva puta Ivanu Brlić-Mažuranić, dva puta Kiklopa i jedan put Matu Lovraka.

**17. Da možete, što biste promijenili u svom životu?**

Bila bih odlučnija i svakako pametnija. Učila bih jezike. Rado bih se rodila u Švicarskoj jer se tamo govori više jezika.

**18. Imate li vi svoju djecu? Je li netko od njih književnik/književnica? Jeste li ih poticali na pisanje?**

Imam kćerku i sina. Nitko od njih nije književnik i nisam ih nikada poticala da pišu. Zabranila sam im… On se bavi filmom, a ona fotografijom. Fotografira za Gloriu In.

**19. Volite li sudjelovati na ovakvim književnim susretima i dobijete li vi neke povratne informacije o svom radu?**

Volim sudjelovati. Uvijek dobijem povratne informacije. Volim ovakve susrete u malim školama, u manjim mjestima. Učenici su pristojniji, odgojeniji. Često se na takvim susretima rađaju i nova prijateljstva.

**20. Što biste poručili budućim književnicima?**

Poručila bih im da se „mane ćorava posla“ ako im ne ide pisanje, ako se muče… Svima savjetujem da uče strane jezike i da puno putuju. Na putovanjima se jako puno uči.

Nakon književnoga susreta koji je bio organiziran u Comenius učionici književnica je s novinarima podijelila ugodne trenutke u prostorijama knjižnice gdje je potpisala svoje knjige, napisala posvetu za školu i zahvalila se na ugodnom gostoprimstvu. Od škole je dobila darove UZ Kanata za uspomenu na ovu školu i ovaj dan.

Novinarke osmoga razreda:

Katarina Grbić, Antonina Španje, Iva Vela, Iva Ramljak